आसाम हादरसाखौ रांखावरि बिथिङाव जौगा होनो हानायनि सुबिदायानो जाबाय आबादथिलि । नाथाय साननो गोनां बाथ्रादि मिथिंगाया होनाय बोरनि उनावबो आसामनि गोबां आबादथिलिया दिनै 70 बोसोरनि बांसिन सम उनफिननानै दं। नैजिसे जौथायावबो गावनि हाखौ गोथां खालामनो आबादारिफोरा सोनारनो गोनां जादों मिथिंगानि अखानि सायाव। बे गोलाव समाव आबाद बिफाना एबा दै बिफाना बिथांखि लायाखै बिदिबो नङा। खरसा खालामदों गोबां कौटि रां। नाथाय आबाद मिरुयारि रांखावरि जौगानाय नोजोरनि दोहौखौ दासिम जाथ’नाय नुवाखै। जायनि थाखाय मोनफ्रोमबो गाज्रि थासारियाव गोग्लैनो गोनां जादों गावनि दोनथुमनाय धोनखौ खरसा खालामनानै, खाफालनि गोलोमदै हायाव फसरनानै मावनाय आबादारिफोरा। दासान्दै कर’नानि थासारियाव गोबां बिबांनि दिहुननाय फसलफोरा गाज्रि जानाया थारैनो सानथावना। कर’नानि थासारिनि थाखायनोदि जादों बे नङा, हादरसानि 96.6% फिसा आरो मावथि आबादारिफोरा गाव हारसिंनो दिहुननाय फसलफोरखौ लानानै साननो गोनां जादों। दैनि राहाखौ गावनो खालामनानै हाल एवनायनिफ्राय लानानै बेगर फोनायसिम एबा गायनायसिम गासै राहायाव गोबां रांखावरि खरसा खालामनो गोनां जायो सासे आबादारिया। नाथाय माब्लाबा दैबानाजों बोहैखार लांजायो गासै मावथायफोरा । माब्लाबा दै गोयैनि आबाद फोथारा गोरान जानानै गावस्रायो। बिदि थासारिखौ सौसिनानै जेब्ला फसल मोननो हायो, अब्लाबो गोबां आबादारिफोरा मोना फसलनि थार बेसेन। फाननायनि आंखालाव फोथारनि सेरावनो गारनो गोनां जायो गावनि मावनाय फसलफोरखौ। बेनिफ्राय आरो मा दुखु थाबावखो ? 2020-21 मायथायनि बादियै मिरु सोरखारा माय बायनायखौ मनसेयाव 1,868 राङै खानानै होदोंमोन। नाथाय जोंनि हादरसानि आबादारिफोरा मायखौ फाननो गोनां जादोंमोन 700 रांनिफ्राय 1000 रांनि गेजेराव। दा हादरसानि गोदान सोरखारा बिबान लानानैनो मोगा-मोगि जानांदों कभिडनि थासारिजों। जाहोनाव माखासे बिथिंजों लोगोसे आबादारिनि जेंनाफोरा थारैनो नोजोर होजादों। कभिडनि थासारिल’ होननानैल’ नङा, आबाद खोन्दोनि मख’नाय जेंनाफोरखौ सुफुंनो बिथांखि लायोब्ला गाहाम जायो। दा हादरसायाव रांखावरिखौ गोख्रों खालामनायनि लामायानो जाबाय आबाद । बिनिखायनो बिनि जेंनाफोरखौ सुस्रांनो थाखाय गोदानथि साननायनि सम सफैबाय। बिदिनो दिन्थि नेरसोन महरै मोनसे आबादनि जांख्रिथाय जागायजेननो आगान सुरदों बरमा बिधान सभा बियाबनि एमएलए भुपेन बर’आ। मिथिनो मोननाय बादिब्ला बिथांनि दैदेननायाव ओनसोलनि सा 35 सुबुङा थोंजों लोबबा थानानै मायनि आबाद मावदों। बिथांनि दैदेननायाव बागसा जिल्लानि सिङाव थानाय दोलबारी गामियाव गोग्लैसोनानै थानाय 60 बिघा हायाव ओनसोलनि सा 35 सुबुंफोरखौ लानानै मोनसे आबाद जांख्रिथाय लाबोनो नाजानाया जोबोरैनो बाखनायथाव खामानि । बिथाङा माय आबादनि अनगायै गुबुन आबादफोरखौबो मावगोन होननानैबो मिथिनाय जादों । बिदि मावनाया आबादारिफोरखौ थुलुंगाखां होनायनि मोनसे आबाद जांख्रिथाय।